b'\n_START_ARTICLE_\nKlini\xc4\x8dna psihologija\n_START_PARAGRAPH_\nKlini\xc4\x8dna psihologija je psiholo\xc5\xa1ka znanstvena disciplina, ki uporablja razli\xc4\x8dne psiholo\xc5\xa1ke teorije za teoretsko pojasnjevanje, merjenje oziroma ocenjevanje ter zdravljenje oziroma obravnavo odklonov od normalnih vedenjskih, mentalnih in \xc4\x8dustvenih procesov, z eno besedo psihopatologije. _NEWLINE_Klini\xc4\x8dni psihologi se tradicionalno posve\xc4\x8dajo diagnostiki, svetovanju in psihoterapiji klientov s podobnimi motnjami kot psihiatri, vendar za razliko od slednjih poleg psihoterapije ne uporabljajo drugih sredstev za zdravljenje  motenj, kot to po\xc4\x8dnejo v skladu z biomedicinskim modelom bolezni specialisti medicine-psihiatri. Klini\xc4\x8dni psihologi uporabljajo model znanstvenika-praktika, v katerem se klini\xc4\x8dne probleme formulira kot hipoteze, ki jih je potrebno testirati v toku komunikacije s klientom.  Nekateri se specializirajo za obravnavo pacientov s po\xc5\xa1kodbami mo\xc5\xbeganov, kar se imenuje tudi klini\xc4\x8dna nevropsihologija in vklju\xc4\x8duje u\xc4\x8denje ponovnega prisvajanja izgubljenih spretnosti (govora, pisanja, ipd.).'